Boðað var til starfsmannafundar hjá Torgi ehf. , útgefanda Fréttablaðsins og Hringbrautar , nú klukkan 10 , þar sem tilkynnt var um kaup Fréttablaðsins á DV . Mun Torg ehf. , sem gefur út Fréttablaðið kaupa tilteknar eignir af Frjálsri fjölmiðlun ehf. , útgáfufélagi DV , það er blaðið sjálft og útgáfuréttinn ásamt vefmiðlinum dv.is og fylgja væntanlega undirvefirnir eyjan.is , pressan.is , 433.is , fokus.is og bleikt.is , og gagnasafnið . Samningurinn er með fyrirvara um samþykki fjölmiðlanefndar og Samkeppniseftirlitsins en að því er Fréttablaðið greinir frá verða vefmiðlar Torgs með kaupunum meðal þeira víðlesnustu hérlendis . Sagt var frá því af Kjarnanum í gær að unnið væri að því að sameina Frjálsa fjölmiðlun , útgefanda DV , og Torg sem gefur út Fréttablaðið og tengda miðla . Verði af sameiningunni verður þar á ferð eini fjölmiðill landsins sem heldur úti prent - , net - og sjónvarpsmiðli . Hringbraut og Fréttablaðið sameinuðust í október eftir að Helgi Magnússon eignaðist allt hlutafé í Torgi . Kom fram að ef ekki hefði verið gripið til þess ráðs hefði Hringbraut rúllað veg allrar veraldar .